十二月十七日歸故園酌紅梅花下
作者：舒岳祥
朝代：宋

paragraphs: 今年剩有冬一月，今冬先得半月春。
留春借冬皆樂事，但苦世上無閒人。
平臯梅花如雪浪，夜色晨光迷滉漾。
就中紅香清且妍，風流故在海棠上。
昨夜月明天不寒，夢中走馬來花前。
舊時都下千金買，翻棄草莽不值錢。
性情貴遠初厭近，久不見之端可憐。
今朝起揀白髭鬚，未能免俗爲花娛。
小車駊騀溪石滑，一竿掛酒懸長魚。
無人對飲花爲伴，小奴亦解吹長管。
花應憐我老而狂，起舞踏影月凌亂。
老人更醉三十年，不爲酒僊即花僊。